แรงซื้อ GULF นำ “บิ๊กแคป” ดัน SET ปิดบวก 12 จุด จับตาพรุ่งนี้วิ่งต่อ
SET ปิดบวก 12 จุด รับแรงซื้อหุ้น GULF นำกลุ่มบิ๊กแคป-ราคาน้ำมันพุ่งหนุน แนวโน้มพรุ่งนี้ดัชนีมีโอกาสขึ้นไปทดสอบ 1,640-1,650 จุด แนะเลือกลงทุนกลุ่มรับประโยชน์จากการฟื้นตัวของเศรษฐกิจในประเทศ
SET ปิดบวก 12 จุด รับแรงซื้อหุ้น GULF นำกลุ่มบิ๊กแคป-ราคาน้ำมันพุ่งหนุน แนวโน้มพรุ่งนี้ดัชนีมีโอกาสขึ้นไปทดสอบ 1,640-1,650 จุด แนะเลือกลงทุนกลุ่มรับประโยชน์จากการฟื้นตัวของเศรษฐกิจในประเทศ
6 ก.ย. 2565

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยวันนี้ผันผวนในทางบวกค่อนข้างชัดเจน โดยได้รับปัจจัยหนุนจากหุ้นขนาดใหญ่ที่ปรับตัวขึ้น โดยเฉพาะ GULF ขึ้นมาค่อนข้างแรงและมีน้ำหนักค่อนข้างมากต่อดัชนี และกลุ่มพลังงานขึ้นตอบรับผลการประชุมของกลุ่มโอเปกพลัสมีมติปรับลดกำลังการผลิตเดือน ต.ค.ราว 1 แสนบาร์เรล/วัน หนุนให้ราคาน้ำมันปรับตัวขึ้นได้ต่อ
อย่างไรก็ตามยังมีปัจจัยที่ต้องรอติดตาม คือ การประชุมธนาคารกลางยุโรป (ECB) ในวันที่ 8 ก.ย. ว่าจะมีการปรับขึ้นอัตราดอกเบี้ยที่ระดับเท่าใด
สำหรับมุมมองวันพรุ่งนี้ คาดว่าดัชนี SET จะพยายามขึ้นไปทดสอบระดับ 1,640-1,650 จุด ขณะที่แนวรับให้ไว้ที่ 1,620 จุด โดยช่วงที่ผ่านมาดัชนีย่อตัวลงมาและมีแรงซื้อกลับสลับขึ้นไป ซึ่งการย่อตัวไม่หลุดแนวรับที่ 1,600-1,610 จุด เผชิญความผันผวนตามการปรับตัวขึ้นและลงของราคาน้ำมันหลังจากโอเปกพลัสเข้ามามีส่วนในการควบคุมราคาน้ำมัน แต่ราคาน้ำมันยังคงเผชิญแรงกดดันจากความกังวลต่อภาพเศรษฐกิจโลกที่อาจจะถดถอยได้ ทั้งนี้แนะนำเน้นเลือกลงทุนในหุ้นกลุ่มที่ได้ประโยชน์จากการฟื้นตังของเศรษฐกิจในประเทศ
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
GULF มูลค่าการซื้อขาย 6,108.83 ล้านบาท ปิดที่ 56.00 บาท เพิ่มขึ้น 5.00 บาท
BANPU มูลค่าการซื้อขาย 3,470.19 ล้านบาท ปิดที่ 14.50 บาท เพิ่มขึ้น 0.20 บาท
EA มูลค่าการซื้อขาย 2,413.73 ล้านบาท ปิดที่ 86.50 บาท เพิ่มขึ้น 3.75 บาท
SCB มูลค่าการซื้อขาย 2,107.45 ล้านบาท ปิดที่ 111.50 บาท ราคาไม่เปลี่ยนแปลง
PTTEP มูลค่าการซื้อขาย 1,870.78 ล้านบาท ปิดที่ 165.50 บาท ลดลง 1.50 บาท